
				O tren fantasma

				Para Alan: sempre estarás en todos os meus contos.

				María

				Para os meus pais,a quen adoro.

				Ana

				Alan vivía nunha antiga e pequena casa de mariñeiros en Escocia, moi preto do mar.

				Era un neno louro e delgado, sempre en movemento, non cansaba nunca! 

				Tiña seis anos, moita imaxinación e moi pouca gana de durmir. Todas as noites argallaba escusas para non ir á cama:

			

		

		
			
				—Vaia xeito de perder o tempo, quero xogar! –exclamaba, ou facía carantoñas para suplicar que lle deixasen ver os debuxos na tele un pouco máis.

				—Tes que descansar, non ves que se non mañá na escola vas estar medio durmido? –explicáballe a súa mamá.

				—Non te creo! –enfadábase Alan, cruzando os brazos e negándose a ir durmir.

				Unha noite, o papá de Alan mirouno fixamente e, cun sorriso, colleulle a man.

				—Ven –díxolle–, creo que xa sei como vas poder durmir.

				—Vasme castigar? –sorprendeuse o neno, pois sabía que o pai era un dos seus mellores compañeiros de xogos.

				—Non, vouche deixar un conto que leva moitos anos na nosa familia. Debes ter conta del.

				—Un conto? Pero se xa me ledes un todas as noites!

				—Este é especial –respondeulle o pai ao tempo que lle chiscaba un ollo. Dirixiuse ao faiado e indicoulle a Alan que agardase por el no seu cuarto.

				—Debe de ser un conto vellísimo! –exclamou o neno, desdeñoso, coa esperanza de que o seu pai o escoitase. Mais non recibiu contestación. 

